Kære medlemmer

Et er gået, og vi er kommet et spadestik dybere og har udvidet vores køkkenhave, kan man roligt sige.

I det forgangne år har vi for alvor fundet vores form som en seriøs forening, og jeg mærker, at vi nu er ved at bryde igennem hos flere beslutningstagere.

I juni fik vi bevilget 125.000 kr. fra Landdistritktsmidlerne til et projekt, som hedder "Green Care – liv, sundhed og beskæftigelse på landet". Resultatet bliver en rapport og informationsmateriale om Green Care i Danmark, som vi regner med at lanceret i maj i år. Det vil underbygge vores arbejde med viden og bringe information ud om jeres arbejde med Green Care, så sektoren kan blive mere anerkendt, kvalitetssikret og udbredt i Danmark. Vores næstformand, Lisbet Rüdinger og jeg er i fuld gang med at skrive på rapporten.

For medlemmerne har vi fået taget hul på erfa-dagene, hvor vi havde en utroligt dejlig dag med medlemmerne i efteråret på Kongsgården ved Sorø. Det resulterede bl.a. i et forslag til bestyrelsen om at definere 5 - 10 værdier for Green Care arbejde, der kan fungere pejlemærker for medlemmer af Green Care Netværket. Dét forslag var helt konkret med til at sætte temaet for det årsmøde, som vi lige har afviklet idag.

Hvad angår driften af foreningen, så har vores flittige kasserer, Ella Hilker, fået implementeret et bedre og mere professionelt regnskabssystem. På hjemmesiden har vi fået et elektronisk indmeldelses- og tilmeldingssystem og et Danmarkskort, hvor interesserede medlemmer kan gøre sig synlige for potentielle kunder eller andre interesserede på Green Care området. Vi har også fået styr på både it-sikkerhed og håndtering af medlemmernes data. Alt sammen noget, som man måske ikke tænker meget over som medlem, men som er uhyre vigtigt i opbygningen af en moderne forening, der vil noget i verden.

Bestyrelsen har arbejdet virkelig godt sammen og vores fælles kompetencer dækker alle hjørner af. Det har jeg rigtig været glad for, så det er med et trist suk at vi må sige tak for indsatsen til Chalotte Glintborg og Gitte Sperling, som af forskellige private årsager har besluttet at træde ud af bestyrelsen. Jeg er heldigvis sikker på at nye gode kræfter står klar til at træde ind i arbejdet.

Forretningsudvalget - der består af Lisbet, Ella og mig selv - har løbende forberedt bestyrelsesmøderne, som der har været 4 af i det forgangne år. Desuden har vi arbejdet med relationer til politikere, andre organisationer og med fundraising:

I november var vi til foretræde i Folketingets Udvalg for Landdistrikter og Øer. Efter foretrædet fik vi et usædvanligt langt svar fra Miljø- og Fødevareministeriet, der nu også kender til Green Care og vores forening. Indsatsen førte også til, at foreningen nu - i samarbejde med MF Magnus Heunicke (soc.) - afholder en Green Care konference i fællessalen på Christiansborg d. 7. november i år. Konferencen er rettet mod beslutningstagere i Folketinget, kommunerne og undervisnings/forsknings-sektoren. Jan Hassink fra Holland, som forsker i social farming, Eva Sahlin, som forsker i Grøn rehabilitering i Sverige og Hege Lindstrøm, som leder Inn på Tunet i Norge holder oplæg, og vi regner med, at de i høj grad vil inspirere vores hjemlige beslutningstagere til at fyre op under Green Care i Danmark.

At jeg, som formand for foreningen er blevet personligt inviteret til at deltage i Naturstyrelsens og KL's konference **”Mulighedernes rum – friluftsliv i vores fælles natur”** for kommunale topembedsmænd og samarbejdspartnere viser, at vi er ved at kile os ind hos beslutningstagerne med en vigtig sag og som en organisation man regner med.

Jeg vil også nævne, at Lisbet og jeg deltog i den 14. internationale People Plant Konference i Malmø (muliggjort gennem projekt "Liv, sundhed og beskæftigelse på landet"). Vi fik indblik i de store landvindinger, der sker i forskning og udvikling af tilbud rundt omkring i verden på en lang række områder inden for menneske/natur relationen. Jeg har desuden som formand for Green Care Netværket været inviteret til at give oplæg på den årlige finske Green Care konference samt på den årlige konference for Dansk Selskab for Psykosocial Rehabilitering.

Personligt kunne jeg godt ønske mig meget mere, men alt i alt har det været et år hvor der er arbejdet meget, der har været en del medlemskontakt, en del nye medlemmer er kommet til og enkelte er faldet fra.

I det kommende år, ligger der som sagt allerede arbejdsopgaver klar til en ny bestyrelse. Vi skal på Naturmødet i Hirtshals 23-25- maj, hvor vi planlægger at præsentere vores rapport. Den 26. maj har vi et rigtig spændende erfa-møde for medlemmer og andre interesserede i Hedensted hos Gitte Sperling, hvor Chalotte Glintborg holder oplæg om dyr –menneskerelationen. Vi har konferencen til november, og vi skal ikke mindst have lagt det fremtidige arbejde på skinner, så vi har nogle tydelige målsætninger for Green Care Netværket.

Vi skal nemlig være klare i mælet, når det gælder målsætninger om kvalitetssikring og evt. mærkning af Green Care - tilbuddene. Oplæggene i dag på årsmødet var første skridt i det arbejde, for spørgsmålet om, hvad der karakteriserer et godt Green Care tilbud, må være udgangspunktet. At finde et tydeligt svar, bør være en bunden opgave for den kommende bestyrelse.

Tak for jeres medlemskab og tak for jeres støtte til arbejdet igennem medlemskab og praktiske hjælp.